Source: http://www.socpoist.sk/485/1205s
Timestamp: 2013-05-24 23:06:55+00:00
Document Index: 11847111

Matched Legal Cases: ['§ 17', '§ 16', '§ 17', '§ 17', '§ 109', '§ 110', '§ 215', '§ 113', '§ 113', '§ 118', '§ 118', '§ 118', '§ 118', '§ 119', '§ 112', '§ 112', '§ 112', '§ 109', '§113', '§114', '§ 112', '§ 112', '§ 112', '§ 112', '§ 117', '§ 117', '§ 117', '§ 117', '§ 275', '§ 117', '§117', '§ 117']

Sociálna poisťovňa - Kto má nárok
> Kto má nárok
Osoby oprávnené v úrazovom poistení
Vymedzenie okruhu osôb, ktoré majú nárok na úrazové dávky.
Nárok na úrazové dávky (ďalej len „dávky“) z úrazového poistenia zamestnávateľa podľa § 17 ods. 1 zákona, má zamestnanec zamestnávateľa podľa § 16 zákona po splnení zákonom ustanovených podmienok.
Nárok na dávky v rozsahu ustanovenom zákonom (§ 17 ods. 2 zákona) má aj:
fyzická osoba združená v Dobrovoľnej požiarnej ochrane Slovenskej republiky a v iných občianskych združeniach, ktorá utrpela pracovný úraz alebo jej vznikla choroba z povolania pri plnení úloh na úseku ochrany pred požiarmi podľa zákona č. 314/2001 Z. z. o ochrane pred požiarmi v znení zákona č. 438/2002 Z. z., a člen banského záchranného zboru, ktorý utrpel pracovný úraz alebo mu vznikla choroba z povolania pri činnostiach tohto zboru,
Nárok na dávky za podmienok ustanovených zákonom má aj manžel (manželka), nezaopatrené dieťa po fyzických osobách uvedených v 1. a 2. odseku a fyzická osoba, voči ktorej mala fyzická osoba uvedená v 1. a 2. odseku v čase úmrtia vyživovaciu povinnosť (§ 17 ods. 3 zákona). Vaša otázka Zbaliť <<viac informácií... >>
Definovanie vzniku nároku, vylúčenie nároku, zániku nároku a prechod nároku na dávky.
Nárok na dávku vzniká (§ 109 ods. 1 zákona) odo dňa splnenia podmienok ustanovených zákonom, ak tento zákon neustanovuje inak. Nárok na dávku zamestnanca nezávisí od plnenia povinností zamestnávateľa platiť a odvádzať poistné na úrazové poistenie.
Nárok na dávku nevzniká (§ 110 ods. 2 zákona), ak sa zamestnávateľ alebo právnická osoba podľa osobitného predpisu (§ 215 Zákonníka práce) celkom zbaví zodpovednosti za poškodenie zdravia alebo smrť poškodeného podľa Zákonníka práce. Nárok na dávku zaniká (§ 113 ods. 2 zákona) dňom smrti fyzickej osoby, ktorá splnila podmienky nároku na dávku a, ak zákon neustanovuje inak. Nárok na dávku nezaniká (§ 113 ods. 1 zákona) uplynutím času. Ak fyzická osoba, ktorá splnila podmienky nároku na dávku, zomrela po uplatnení nároku na dávku a nároku na jej výplatu, prechádzajú nároky na sumy splatné ku dňu smrti tejto fyzickej osoby postupne na manžela (manželku), deti a rodičov (§ 118 ods. 1 zákona) . Ak fyzická osoba, ktorá splnila podmienky nároku na úrazový príplatok, rehabilitačné alebo rekvalifikačné zomrela pred uplatnením nároku na tieto dávky, prechádzajú nároky na sumy dávky splatnej ku dňu smrti tejto fyzickej osoby postupne na manžela (manželku), deti a rodičov (§ 118 ods. 2 zákona). Ak sa dávka priznala pred smrťou fyzickej osoby, ktorá splnila podmienky nároku na dávku, vyplatia sa splatné sumy, ktoré sa nevyplatili ku dňu smrti tejto fyzickej osoby, manželovi (manželke), deťom a rodičom zomretého (§ 118 ods. 3 zákona). Vyššie uvedené nároky nie sú predmetom dedičstva; predmetom dedičstva sa stávajú, ak niet týchto fyzických osôb (§ 118 ods. 4 zákona). Nárok na dávku nemožno postúpiť (§ 119 zákona). Vaša otázka Zbaliť <<viac informácií... >>
Zmena v nároku na dávku
Za akých podmienok môže dôjsť k zmene nároku na dávku.
Dávka sa prizná alebo sa zvýši (§ 112 ods. 1 zákona) odo dňa, od ktorého dávka alebo jej zvýšenie patrí, najviac tri roky spätne odo dňa zistenia, že sa dávka priznala alebo sa vyplácala v nižšej sume, ako patrí, alebo najviac tri roky spätne od uplatnenia nároku na dávku alebo nároku na jej zvýšenie, ak sa dodatočne zistí, že sa dávka
a) priznala v nižšej sume, ako patrí, b) vypláca v nižšej sume, ako patrí, c) odoprela neprávom alebo d) priznala od neskoršieho dátumu, než od ktorého patrí.
Dávka sa odníme (§ 112 ods. 2 zákona), ak zanikol nárok na dávku alebo ak sa zistí, že sa dávka priznala neprávom, a to odo dňa nasledujúceho po dni, ktorým uplynulo obdobie, za ktoré sa dávka už vyplatila.
Dávka sa zníži (§ 112 ods. 3 zákona), ak sa zistí, že sa dávka priznala vo vyššej sume, ako patrí, a to odo dňa nasledujúceho po dni, ktorým uplynulo obdobie, za ktoré sa dávka už vyplatila. Vaša otázka Zbaliť <<viac informácií... >>
Podmienky vzniku nároku, zániku nároku na úrazovú dávku a premlčania nároku na výplatu dávky.
Nárok na výplatu dávky vzniká (§ 109 ods. 2 zákona) splnením podmienok ustanovených zákonom na vznik nároku na dávku, splnením podmienok nároku na jej výplatu a podaním žiadosti o priznanie alebo vyplácanie dávky. Nárok na výplatu dávky zaniká (§113 zákona) dňom smrti fyzickej osoby, ktorá splnila podmienky nároku na výplatu dávky, ak zákon neustanovuje inak.
Nárok na výplatu dávky alebo jej časti sa premlčí (§114 zákona) uplynutím troch rokov odo dňa, za ktorý dávka alebo jej časť patrili (lehota neplynie počas konania o dávke a v období, v ktorom účastníkovi konania, ktorý musí mať opatrovníka, nebol opatrovník ustanovený). Vaša otázka Zbaliť <<viac informácií... >>
Zmena v nároku na výplatu dávky
Kedy môže dôjsť k zastaveniu výplaty dávky, prípadne k uvoľneniu jej opätovnej výplaty.
Výplata dávky sa zastaví, uvoľní alebo sa dávka vypláca v nižšej sume alebo vo vyššej sume (§ 112 ods. 4 zákona), ak sa zmenia skutočnosti rozhodujúce na nárok na výplatu dávky.
Výplata dávky alebo jej časti sa zastaví (§ 112 ods. 5 zákona), ak poberateľ dávky na písomnú výzvu, aby preukázal skutočnosti rozhodujúce na nárok na dávku, nárok na jej výplatu a jej sumu, tejto výzve nevyhovie v ustanovenej lehote alebo v lehote určenej Sociálnou poisťovňou. Výplata dávky po preukázaní rozhodujúcich skutočností sa uvoľní odo dňa zastavenia jej výplaty, najviac tri roky spätne od preukázania týchto skutočností.
Výplata dávky, ktorá je podmienená invaliditou, stratou alebo poklesom pracovnej schopnosti, sa zastaví (§ 112 ods. 7 zákona) , ak sa poberateľ dávky, ktorého zdravotný stav treba posúdiť, nepodrobí vyšetreniu zdravotného stavu. Ak sa zistí, že poberateľ dávky prestal byť invalidný alebo u neho došlo k zmene poklesu pracovnej schopnosti až po zastavení výplaty dávky, dávka nepatrí odo dňa zastavenia jej výplaty.
Výplata dávky sa zastaví odo dňa nasledujúceho po dni, ktorým uplynulo obdobie, za ktoré sa dávka už vyplatila (§ 112 ods. 6 zákona). Vaša otázka Zbaliť <<viac informácií... >>
Poukazovanie dávky
Spôsoby poukazovania dávok, definovanie pojmov príjemca dávky a osobitný príjemca.
Dávky sa poukazujú na účet príjemcu dávky v banke alebo v pobočke zahraničnej banky. Na žiadosť príjemcu dávky sa dávka vypláca v hotovosti (prednostne poštovou poukážkou), ak zákon neustanovuje inak. Na písomnú žiadosť poberateľa dávky sa dávka poukazuje na účet manžela (manželky) v banke alebo v pobočke zahraničnej banky, ak má v čase poberania dávky právo disponovať s finančnými prostriedkami na tomto účte a ak s týmto spôsobom poukazovania dávky manžel (manželka) súhlasí; manžel (manželka) poberateľa dávky je povinný vrátiť splátky úrazovej renty a pozostalostnej úrazovej renty poukázané na tento účet po dni smrti poberateľa dávky (§ 117 ods. 1 zákona).
Ak poberateľ dávky požiada o zmenu spôsobu výplaty dávky, Sociálna poisťovňa je povinná vykonať túto zmenu najneskôr od splátky dávky splatnej v treťom kalendárnom mesiaci nasledujúcom po kalendárnom mesiaci, v ktorom bola žiadosť o zmenu spôsobu výplaty dávky doručená Sociálnej poisťovni (§ 117 ods. 2 zákona) .
Poberateľovi dávky, ktorému sa poskytuje starostlivosť v zariadení sociálnych služieb, dávka sa poukazuje prostredníctvom hromadného poukazu do tohto zariadenia, ak poberateľ dávky nepožiada o iný spôsob poukazovania dávky (§ 117 ods. 3 zákona) . Fyzickej osobe vo výkone väzby a fyzickej osobe vo výkone trestu odňatia slobody sa dávky poukazujú prostredníctvom ústavu na výkon väzby alebo ústavu na výkon trestu odňatia slobody (§ 117 ods. 8 zákona).
Plnenia vyplývajúce z nárokov na náhradu škody spôsobenej pracovným úrazom alebo chorobou z povolania, ktoré sa transformovali po 31. decembri 2003 na úrazové dávky podľa tohto zákona a vyplácali k 31. decembru 2003, pričom nárok na ich výplatu trvá aj po tomto dni, sa vyplácajú spôsobom ustanoveným predpismi účinnými do 31. decembra 2003 (§ 275 zákona).
Príjemca dávky (§ 117 ods. 4 zákona) je poberateľ dávky, zákonný zástupca poberateľa dávky, fyzická osoba, ktorej bolo nezaopatrené dieťa zverené do náhradnej rodinnej starostlivosti, štatutárny zástupca zariadenia, v ktorom je nezaopatrené dieťa umiestnené na základe rozhodnutia súdu, alebo osobitný príjemca.
Osobitný príjemca (§117 ods. 5 zákona) je
a) fyzická osoba alebo právnická osoba určená rozhodnutím Sociálnej poisťovne alebob) fyzická osoba, ktorej sa vyplácal sirotský dôchodok do dňa nadobudnutia spôsobilosti nezaopatreného dieťaťa na právne úkony. Sociálna poisťovňa ustanoví osobitného príjemcu s jeho súhlasom a so súhlasom poberateľa dávky alebo zákonného zástupcu vtedy, ak poberateľ dávky alebo zákonný zástupca zo zdravotných dôvodov nemôže výplatu dávky prijímať (§ 117 ods. 6 zákona). Osobitný príjemca používa dávku podľa pokynov poberateľa dávky alebo zákonného zástupcu. Osobitný príjemca je povinný dávku použiť len v prospech poberateľa dávky a fyzických osôb, ktoré je poberateľ dávky povinný vyživovať. Vaša otázka Zbaliť <<viac informácií... >>